Sas manos suas

Semper ammento sas manos chi giughias
candidas, finis, moddes e minores;
manos de santa, riccas de favores
e de carignos pro sas carres mias.

Cand’a pregare paris las giunghias
pesende altos cuddos risplendores
de sos ogios, tottus sos dolores
de sas animas dulches los rendias.

Ue ses, santa mia? A cale terra
luntana tue como ses partida
a visitare anghelos e santos?

Ah cant’est tristu s’ispirit’in gherra
chirchende invanu in sa penosa vida
tra vias tortas sos tuos incantos!